b'\n_START_ARTICLE_\nGrafika\n_START_PARAGRAPH_\nGrafika (gr\xc4\x8dki grafein = pisati, urezivati) je grana likovne umjetnosti, ujedno op\xc4\x87eniti naziv za postupak i rezultat kori\xc5\xa1tenja neke od grafi\xc4\x8dkih tehnika pri izradi umjetni\xc4\x8dkog djela; umno\xc5\xbeavanje crte\xc5\xbea putem matrice._NEWLINE_Grafika tako\xc4\x91er ozna\xc4\x8dava i tipografsko umije\xc4\x87e, tj. rad na umno\xc5\xbeavanju pisama i likovnih priloga u tiskarstvu. Budu\xc4\x87i da likovni izraz u grafici osniva na ekspresivnosti linije i kontrastima crnoga i bijeloga, ovaj naziv u \xc5\xa1irem smislu obuhva\xc4\x87a i svaki originalni crte\xc5\xbe na papiru.\n_START_SECTION_\nGrafi\xc4\x8dke tehnike\n_START_PARAGRAPH_\nGrafika je posredna umjetni\xc4\x8dka tehnika, tj. ne nastaje izravno potezom na plohi kao crte\xc5\xbe, nego crte\xc5\xbeom koji se urezuje u neku plo\xc4\x8du - tzv. matrice, a zatim se ta plo\xc4\x8da premazuje bojom i tiska se na papir te se dobije crte\xc5\xbe od boje koja je u\xc5\xa1la u utore urezivanja (duboki tisak) ili ploha koje nisu urezane (visoki tisak). Kod visokog tiska crte\xc5\xbe je reljefan na plo\xc4\x8di, a na papiru nakon otiska neznatno udubljen (drvorez, linorez, tzv. izdignuti bakrorez - einkografija), kod dubokog tiska crte\xc5\xbe je na plo\xc4\x8di udubljen, a na papiru nakon otiska neznatno reljefan (bakrorez, bakropis, mezzotinta, akvatinta, suha igla, vernis mou, nadorez, cinkorez, itd.), kod plo\xc5\xa1nog tiska crte\xc5\xbe je plo\xc5\xa1an na plo\xc4\x8di i na papiru nakon otiska (monotipija, litografija, reprodukcija na metalnim plo\xc4\x8dama)._NEWLINE_Osim ovih tradicionalnih grafi\xc4\x8dkih tehnika, u novije doba se koriste digitalne tehnike. _NEWLINE_U svim grafi\xc4\x8dkim tehnikama osim monotipije, jedna matrica se koristi za umno\xc5\xbeavanje, odnosno za izradu vi\xc5\xa1e istih primjeraka; svaki grafi\xc4\x8dki otisak s originalne matrice smatra se originalom, pa ga stoga umjetnici redovno popisuju uz oznaku  rednog broja tira\xc5\xbea (kao A. P., francuski Apr\xc3\xa9s la lettre, engleski Author Print; hrvatski A. O., autorski otisak)._NEWLINE_Kalkografski otisak naziv je za grafi\xc4\x8dki otisak nastao nakon umjetnikove smrti, ali na temelju originalne sa\xc4\x8duvane matrice\n_START_SECTION_\nPovijest grafike\n_START_PARAGRAPH_\nGrafika je u Europi poznata od kraja 14. i po\xc4\x8detkom 15. stolje\xc4\x87a, nakon pro\xc5\xa1irenja proizvodnje papira. Udubljenu reproduktivnu graviru (barorez, bakropis) otkrili su i usavr\xc5\xa1ili zlatari i oru\xc5\xbeari u 16. i 17. st.\n_START_SECTION_\nPoznati grafi\xc4\x8dari\n_START_PARAGRAPH_\nNeki od najpoznatijih svjetskih grafi\xc4\x8dara su: Hans Baldung, Jacques Callot, Albrecht D\xc3\xbcrer, Rembrandt van Rijn, M. C. Escher, Francisco Goya, Edvard Munch, Auguste Rodin, James McNeill Whistler, K\xc3\xa4the Kollwitz, Andy Warhol'